РЕПУБЛИКА БЪЛГАРИЯ
В И С Ш    П Р О К У Р О Р С К И   С Ъ В Е Т

П Р О Т О К О Л   № 02

от редовното заседание 
на комисия „Управление на собствеността”
към Прокурорската колегия, 
изпълняваща функциите на Висш прокурорски съвет, 
съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.), 
проведено на 16.04.2024 г.

Днес, 16.04.2024 г., сряда, от 09,30 часа се проведе редовното заседание на комисия „Управление на собствеността” към Прокурорската колегия на Висшия съдебен съвет, изпълняваща функциите на Висш прокурорски съвет, съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.), в състав:

                                                               ПРЕДСЕДАТЕЛ:  Йордан Стоев 
                                                                         ЧЛЕНОВЕ:  Огнян Дамянов
                                                                                              Пламен Найденов

           От администрацията на ВСС присъстваха: Стоянка Георгиева – главен експерт в отдел „Сграден фонд ПРБ“, дирекция „Бюджет и финанси и сграден фонд“ и Диана Стоянова – началник отдел „Правно обслужване и нормативна дейност“, дирекция „Правна“.
	На заседанието при разглеждането на т. 1 присъства г-жа Светлана Димитрова - и.ф. административен ръководител на Софийска районна прокуратура.

По внесените допълнителни материали и на основание последвалите разисквания по дневния ред:

КОМИСИЯ „УПРАВЛЕНИЕ НА СОБСТВЕНОСТТА“
към Прокурорската колегия на Висшия съдебен съвет, 
изпълняваща функциите на Висш прокурорски съвет, 
съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.)
РЕШИ:

ВКЛЮЧВА в дневния ред следните допълнителни материали:

1.	Проект на решение за определяне състав на Жилищната комисия към Прокурорската колегия на ВСС.

-	Управление на собствеността:

1.ОТНОСНО: Изслушване на и.ф. административния ръководител на Софийска районна прокуратура, поканена в заседанието на Комисията в изпълнение на решение по протокол № 1/10.04.2024 г., т. 7.
 Приложение: 1. Писма от европейските делегирани прокурори; 2. Решение на Комисия „Управление на собствеността“ към Съдийската колегия на Висшия съдебен съвет, взето по протокол № 01/19.03.2024 г., т. 15.

	В заседанието на Комисия „Управление на собствеността“ към Прокурорската колегия беше разгледано постъпилото в изпълнение на решение на Комисия „Управление на собствеността“ към ПК писмо от и.ф. административния ръководител на Софийска районна прокуратура с вх. № 13476/15.04.2024 г., в което е описано разпределението на помещенията по етажи, както и броя на настанените в помещенията магистрати и служители. Описани са и помещенията, предоставени на Европейските делегирани прокурори – едно архивно помещение и 16 кабинета за европейски делегирани прокурори и съдебни служители, от които в 10 кабинета са разположени 10 европейски делегирани прокурора – по 1 европейски делегиран прокурор в стая, като в останалите 6 кабинета се помещават средно по 4-5 съдебни служители. Становището на и.ф. административния ръководител на Софийска районна прокуратура е, че към настоящия момент няма възможност да бъде предоставено нито едно допълнително помещение за нуждите на Администрацията на европейските делегирани прокурори.
Председателят на Комисия „Управление на собствеността“ към Прокурорската колегия на ВСС даде думата на г-жа Светлана Димитрова – и.ф. административен ръководител на Софийската районна прокуратура, за да изложи своята позиция по поставения въпрос.
В заседанието на Комисия „Управление на собствеността“ към Прокурорската колегия, г-жа Светлана Димитрова – и.ф. административен ръководител на Софийската районна прокуратура потвърди изразеното с писмо вх. № 13476/15.04.2024 г. становище, че няма възможност да бъдат предоставени повече помещения, като направи уточнението, че при гласуване на 6-ма заместник административни ръководители, същите ще бъдат разположени по двама в кабинет. 
В заседанието и.ф. административния ръководител на Софийска районна прокуратура представи становище от административния ръководител на Софийски районен съд, в което се изразява становище, че не разполагат със свободни помещения, които да бъдат предоставени за нуждите на европейските делегирани прокурори, тъй като всички работни помещения в частта от сградата, находяща се на бул. „Ген. М. Д. Скобелев“ № 23, ползвана от Софийски районен съд, се използват и са необходими за обезпечаване на нуждите на Софийски районен съд. 
В хода на дискусията г-жа Светлана Димитрова – и.ф. административен ръководител на Софийската районна прокуратура сподели, че част от помещенията в частта предоставена на СРП ще бъдат заети от заместник-административните ръководители, които предстои да бъдат назначени, като в периода от м. април – юли 2024 г., се очакват още 14 магистрати, седем прокурорски помощника и около 15 съдебни служителя, за които е необходимо да бъдат осигурени необходимите работни места. На етаж 3-ти СРП разполага с 24 стаи, в които са настанени 50 магистрата – по двама в стая, като една стая е предоставена на Европейските делегирани прокурори, на 4-тия етаж СРП разполага с 23 стаи, в които са настанени 60 магистрата – по 2-3-ма в стая, на петия етаж СРП разполага с 21 стаи, в които са настанени 50 магистрата - по 2-3-ма в стая, като 9 стаи са предоставени на Европейските делегирани прокурори, на шестия етаж СРП разполага с 21 стаи, в които са настанени 50 магистрата – по 2-3-ма в стая, като 4 стаи са предоставени на Европейските делегирани прокурори, а на седмия етаж СРП разполага с 15 стаи, в които са разположени 32 магистрати – по 2-ма в стая, като 2 стаи са предоставени на Европейските делегирани прокурори.
Г-жа Димитрова допълни, че съдебните служители заемат етажи 1-ви, 2-ри и част от етаж -1 – като в тези помещения са обособени архивните помещения, както и помещения, в които са настанени чистачки и шофьори, като това е единствената прокуратура в която шофьорите са призовкари. Тя уточни, че всъщност това са подземни помещения, в които няма прозорци, светлина и по принцип не отговарят на условията на труд. Всички южни стаи на сградата са с неотваряеми прозорци и температурата около 1-ви април е била около 40 градуса, като това е било преди климатичната система да премине от режим на отопление в режим на охлаждане. 
Г-жа Димитрова обясни, че на етаж 8-ми, на който е кабинета на административния ръководител на Софийската районна прокуратура са кабинетите на заместниците на административния ръководител, отдел „Човешките ресурси“, съдебния администратор, административния секретар, експерт „Връзки с обществеността“, четирима прокурорски помощници командировани от Върховната прокуратура и трима главни специалисти „Административна дейност“, като поясни, че това фактически е било покрив на сградата, има скосявания и кабинетите са съвсем малки.
Председателят на Комисията благодари за предоставената информация от и.ф. административния ръководител на Софийската районна прокуратура, като след излизането й от залата, заседанието продължи с обсъждането на материалите по т. 1. В хода на обсъждането беше докладвано от експертите към Комисията, че няма решение по чл. 388, ал. 1 от ЗСВ на Висшия съдебен съвет за разпределение ползването на помещенията в сградата, находяща се на бул. „Ген. М. Д. Скобелев“ № 23, между Софийски районен съд и Софийската районна прокуратура. Висшият съдебен съвет е приел решение за осигуряване на помещения за обезпечаване функционирането на европейските делегирани прокурори по протокол № 10/27.05.2021 г., с което е дадено съгласие да бъдат осигурени и да се ползват 9 /девет/ броя помещения – кабинети на етажи 5-ти и 6-ти в сградата, находяща се в гр. София, бул. „Ген. М. Д. Скобелев“ № 23, в частта на Прокуратура на Република България. С решение по протокол № 22/11.11.2021 г. е изменено решението прието по протокол № 10/27.05.2021 г., т. 44.2, с което е дадено съгласие да бъдат осигурени и да се ползват допълнителни 4 /четири/ броя помещения – кабинети на 5-ти и 7-ми етаж с номера 520, 527, 717 и 720, както и две складови помещения за съхранение на архив и веществени доказателства, на ниво – 2 под № 2009 и № 2001 в сградата, находяща се в гр. София, бул. „Ген. М. Д. Скобелев“ № 23, в частта на Прокуратура на Република България.
С оглед на проведеното обсъждане,

КОМИСИЯ „УПРАВЛЕНИЕ НА СОБСТВЕНОСТТА“
към Прокурорската колегия, 
изпълняваща функциите на Висш прокурорски съвет, 
съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.)
РЕШИ:

1.1. ПРИЕМА за сведение становището на и.ф.административния ръководител на Софийска районна прокуратура с вх. № ПК-13476/15.04.2024 г., предоставено в изпълнение на решение на Комисия „Управление на собствеността“ към Прокурорската колегия по протокол № 1/10.04.2024 г., т. 7, във връзка с искането за предоставяне на 29 допълнителни помещения за нуждите на Европейската прокуратура, както и внесеното в заседание от и.ф. административния ръководител на СРП писмо от г-н Александър Ангелов - председател на Софийски районен съд с изразено становище, които се присъединяват към преписката.
1.2. ИЗПРАЩА постъпилото писмо от и.ф. административния ръководител на Софийска районна прокуратура с вх. № ПК-13476/15.04.2024 г. и писмо от председателя на Софийски районен съд с вх. № ПК-13476/16.04.2024 г. на Комисия „Управление на собствеността“ към Съдийската колегия.
1.3. ПРЕДЛАГА на Комисия „Управление на собствеността“ към Съдийската колегия да се определи дата за провеждане на съвместно заседание в периода – 22-26.04.2024 г., във връзка с разпределение на ползването на помещенията в сградата, находяща се в гр. София, бул. „Ген. М. Д. Скобелев“ № 23, ползвана от Софийски районен съд и Софийска районна прокуратура, с оглед приемане на решение в съответствие със становище на Общото събрания на Висшия съдебен съвет и Висшия прокурорски съвет по протокол № 3/11.04.2024 г., т. 1.5, пето тире.                                                                                                                                                                                                                                                                                                                             
1.4. ИЗПРАЩА решението по т. 1 от настоящия протокол на Комисия „Управление на собствеността“ към Съдийската колегия, за определяне на дата за провеждане на съвместно заседание.

2.ОТНОСНО: Проект на решение за продължаване на договорните отношения с Районна потребителна кооперация „Развитие“ гр. Елин Пелин за част от недвижим имот, за нуждите на Районна прокуратура -– Елин Пелин. 
Приложение: Решение на Комисия „Управление на собствеността“ към Съдийската колегия на Висшия съдебен съвет, взето по протокол № 01/19.03.2024 г., т. 19.

КОМИСИЯ „УПРАВЛЕНИЕ НА СОБСТВЕНОСТТА“
към Прокурорската колегия, 
изпълняваща функциите на Висш прокурорски съвет, 
съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.)
РЕШИ:

2.1. ПРИЕМА за необходимо  и целесъобразно да бъде сключен договор между РПК „Развитие“ гр. Елин Пелин и Съдийската колегия на Висшия съдебен съвет /ВСС/, изпълняваща функциите на ВСС, съгласно § 23, ал. 2 от ПЗР на ЗИД на КРБ /обн. ДВ, бр. 106/22.12.2023 г./ за временно и възмездно ползване на западната част на четвъртия етаж от четириетажна административно - търговска сграда, построена в УПИ XXII, кв. 165 по плана на гр. Елин Пелин с административен адрес: гр. Елин Пелин, пл. „Независимост“ № 2, състояща се от 8 /осем/ броя помещения, от които едното с обособено гише за регистратура, архив и сервизни помещения с обща полезна площ 247 кв.м., ведно с обслужващия коридор и допълнително помещение на същия етаж в западното крило, чрез Окръжна прокуратура - София, за нуждите на Районна прокуратура - Елин Пелин, при запазване на условията по предходния договор с рег. № ВСС - 8600/08.07.2019 г. и допълнително споразумение към него с рег. № ВСС - 9541/01.07.2022 г., за срок от 5 /пет/ години, считано от 07.01.2024 г., при месечна наемна цена в размер на 2527,20 лв. с ДДС.	
Мотиви: През м.11.2023 г. чрез АГП е получено писмо от Районна прокуратура – Елин Пелин за предприемане на мерки за продължаване на срока на договора за наем за ползваната част от сграда, собственост на РПК – „Развитие“, както  и осигуряване на допълнително помещение в сградата, с оглед осигуряване на необходимия сграден фонд за нуждите на РП – Елин Пелин. Размерът на наема е определен на 2 527,20 лева с ДДС месечно, като е отчетена инфлация за периода 2019 г. - 2023 г., отговаряща на инфлационния индекс на НСИ за периода.  
2.2. ИЗПРАЩА решението на Съдийската колегия на Висшия съдебен съвет, за предприемане на действия по сключване на договор между РПК „Развитие“ гр. Елин Пелин и Съдийската колегия на Висшия съдебен съвет /ВСС/, изпълняваща функциите на ВСС, описан в т. 2.1.
Допълнителни точки, включени за разглеждане
в заседанието на Комисия „Управление на собствеността” 
към Прокурорската колегия

3.ОТНОСНО: Проект на решение за определяне състав на Жилищната комисия към Прокурорската колегия.
Приложение: Решение на Общото събрание на Висшия съдебен съвет и Висшия прокурорски съвет, прието по протокол № 03/11.04.2024 г., т.1.

КОМИСИЯ „УПРАВЛЕНИЕ НА СОБСТВЕНОСТТА“
към Прокурорската колегия, 
изпълняваща функциите на Висш прокурорски съвет, 
съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.)
РЕШИ:

3.1.ПРЕДЛАГА на Прокурорската колегия, изпълняваща функциите на Висш прокурорски съвет, съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.) да приеме следното решение:
3.2. На основание решение на Общото събрание на Висшия съдебен съвет и Висшия прокурорски съвет по протокол № 03/11.04.2024 г., т. 1.8., трето тире, ОПРЕДЕЛЯ членове на Жилищна комисия към Прокурорската колегия, изпълняваща функциите на Висш прокурорски съвет, съгласно § 23, ал. 2 от ПЗР на ЗИД на КРБ (обн. ДВ, бр. 106/22.12.2023 г.), както следва:
1.  Йордан Стоев – член на Прокурорската колегия – Председател;
2.  Огнян Дамянов – член на Прокурорската колегия;
3. Стоянка Георгиева – главен експерт в отдел „Сграден фонд ПРБ“ – секретар на Жилищна комисия;
4. Диана Стоянова – началник отдел „Правно обслужване и нормативна дейност“, дирекция „Правна“;
5.  Нели Иванова – сътрудник на комисия в отдел „Сграден фонд ПРБ“ – протокол/сътрудник на Жилищна комисия.
3.3.ВНАСЯ предложението като допълнителна точка в редовното заседание на Прокурорската колегия, насрочено за 17.04.2024 г.

ПРЕДСЕДАТЕЛ НА КОМИСИЯ 
„УПРАВЛЕНИЕ НА СОБСТВЕНОСТТА” 
КЪМ ПК НА ВСС: /п/ ЙОРДАН СТОЕВ